JR ลุยประมูลงาน 7 พันล้าน ดัน “แบ็กล็อก” ทะลุหมื่นล้าน
JR เปิดแผนครึ่งปีหลังเดินหน้ายื่นประมูลงานใหม่กว่า 7 พันล้านบาท ทั้งโครงการเปลี่ยนสายไฟฟ้าอากาศเป็นสายไฟฟ้าใต้ดินมูลค่า 6 พันล้านบาท และโครงการรื้อย้ายและสร้างใหม่ระบบโทรคมนาคมของรถไฟฟ้าราว 500-600 ล้านบาท มั่นใจดันแบ็กล็อกแตะ 1 หมื่นล้านบาทในสิ้นปีนี้
JR ลุยคว้างานใหม่ 7 พันลบ. โครงการเปลี่ยนสายไฟฟ้าอากาศเป็นสายไฟฟ้าใต้ดิน และโครงการรื้อย้ายและสร้างใหม่ระบบโทรคมนาคม ดันแบ็กล็อกแตะหมื่นลบ.
19 ก.ค. 2565

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR เปิดเผยว่า ภาพรวมการดำเนินธุรกิจในช่วงครึ่งหลังปี 2565 ยังมีทิศทางที่ดีต่อเนื่อง โดยคาดว่าจะมีงานโครงการใหม่เปิดประมูลกว่า 7 พันล้านบาท แบ่งเป็น โครงการเปลี่ยนสายไฟฟ้าอากาศเป็นสายไฟฟ้าใต้ดินตามแนวรถไฟฟ้าสายสีเหลืองและชมพู เฟสที่ 2 มูลค่ากว่า 6 พันล้านบาท โครงการรื้อย้ายและสร้างใหม่ระบบโทรคมนาคมของรถไฟฟ้าสายอื่นๆ อีกราว 500-600 ล้านบาท
ส่วนที่เหลือเป็นโครงการติดตั้งวางระบบอุปกรณ์สถานีไฟฟ้าย่อย (Substation) ซึ่งบริษัทฯคาดหวังว่าจะได้รับการคัดเลือก เนื่องจากบริษัทฯมีความเชี่ยวชาญในการวางระบบ หากทุกอย่างเป็นไปตามแผนแบ็กล็อกในปีนี้จะทะลุ 1 หมื่นล้านบาท รองรับการเติบโตระยะยาวถึงปี 2568
“แนวโน้มผลงานในปีนี้ ยังคงเติบโตได้ตามเป้าหมายที่คาดการณ์ไว้ เนื่องจากมีงานประมูลโครงการใหม่อย่างต่อเนื่อง เพื่อรองรับรายได้ในอนาคต ขณะที่ปัจจุบันbacklogอยู่ที่ประมาณ 4,100 ล้านบาท อีกทั้งบริษัทฯยังสามารถบริหารจัดการต้นทุนได้อย่างมีประสิทธิภาพ ทำให้ภาพรวมธุรกิจเติบโตอย่างโดดเด่น” นายจรัญ กล่าว
นายจรัญ กล่าวอีกว่า การที่หุ้น JR ได้ย้ายหุ้นจากกลุ่มอุตสาหกรรมเทคโนโลยี หมวดธุรกิจเทคโนโลยีและการสื่อสาร มาซื้อขายในกลุ่มทรัพยากร หมวดธุรกิจพลังงานและสาธารณูปโภค ตั้งแต่วันที่ 14 มิถุนายน 2565 พบว่ามีสภาพคล่องหุ้นมากขึ้น ขณะเดียวกันได้รับความสนใจจากนักลงทุนสถาบัน และได้เพิ่มสัดส่วนการถือครองมาอยู่ที่ระดับ 3% ซึ่งถือเป็นสัญญาณที่ดี และสามารถสะท้อนให้เห็นว่า มีความเชื่อมั่นในการดำเนินธุรกิจในปัจจุบันและอนาคต